
A jól-lét, a szomatizációs tünetek, az érzelemszabályozás és a kötődés

Jelen kutatás során fiatal felnőtteknél vizsgáltam a jól-lét, szomatizáció és érzelemszabályozási nehézségek kapcsolatát felnőttkori kötődési dimenziókkal, melyek együttes tanulmányozása magyar mintán korábban még nem történt meg. Három hipotézist fogalmaztam meg, a Kötődési Stílus Kérdőív magyar változatának (ASQ-H) kötődéssel kapcsolatos dimenziói mentén, amelyekben a kapcsolati biztonság pozitív összefüggését feltételeztem a jól-léttel, és negatív összefüggést az érzelemszabályozási nehézségekkel, illetve szomatizációs tünetekkel.
A résztvevők 18 és 30 év közötti önkéntesek voltak, kényelmi mintavétel alapján, 118 fő (átlag életkor 22,10 év, SD = 2,78, 89 nő) előzetes beleegyezést követően, online töltötte ki a kérdőívcsomagot. Demográfiai adatok mellett az ASQ-H, az Érzelemszabályozási Nehézségek Kérdőív, a Derogatis-féle tünetlista Szomatizáció Skála, illetve WHO Rövidített Jól-lét Skála került kitöltésre. Statisztikai elemzéshez Spearman korrelációt és mediációs elemzést használtam.
Eredményeim szerint mindhárom hipotézis igazolódott, (1) a kapcsolati biztonság skála pozitívan korrelált a jól-léttel, negatívan az érzelemszabályozási nehézségekkel és a szomatizációval, míg (2) a kapcsolatok fontossága és (3) az ambivalencia ezzel ellentétes összefüggést mutatott. A kapcsolatok fontossága és az ambivalencia negatívan korrelált a jól-léttel, pozitívan korrelált az érzelemszabályozási nehézségekkel és a szomatizációval. További mediációs elemzések során az érzelemszabályozási nehézségek közvetítő szerepét vizsgáltam a kötődés és a szomatizáció, illetve a kötődés és a jól-lét kapcsolatában. A mediációs elemzések igazolták az érzelemregulációs nehézségek differenciált közvetítő szerepét. A mediációs elemzésekben a kötődési dimenziók jól-létre gyakorolt hatásában a kötődési biztonság esetén az érzelemszabályozási nehézségek direkt és indirekt hatása is érvényesült, a kapcsolatok fontossága esetén csak a direkt, és az ambivalencia esetén csak az indirekt hatás jelent meg.
Következtetéseim szerint ezek az új adatok a limitációk figyelembevétele mellett segíthetnek a kötődési dimenziók, az érzelemszabályozási nehézségek, a jól-lét és a szomatizáció közötti komplex kapcsolat értelmezésében.



